ไฟแนนซ์ทูเดย์
โดย...ภูคา
13 พ.ย. 2558

โดย...ภูคา 
..ได้ข่าวว่าการสรรหากรรมการผู้จัดการบรรษัทประกันสินเชื่ออุตสาหกรรมขนาดย่อม หรือ บสย. เคาะแล้ว หวยออกที่ เชาวรัตน์ เชาวน์ชวานิล อดีตผู้ช่วยกรรมการผู้จัดการฝ่ายบริหารทรัพย์สิน บรรษัทบริหารสินทรัพย์ไทย (บสท.) เสนอชื่อมาที่คลังแล้ว อยู่ที่กระทรวงการคลังจะเอาหรือไม่
..ด้าน กุลิศ สมบัติศิริ อธิบดีกรมศุลกากร ในฐานะประธานสรรหากรรมการผูัจัดการธนาคารอาคาร สงเคราะห์ (ธอส.) เจอหน้านักข่าวรีบวิ่งเข้ามาบอกว่า 13 พ.ย.นี้ เตรียมประชุมคัดเลือกเอ็มดี ธอส. คนใหม่แน่นอน ขณะที่ อังคณา ปิลันธน์โอวาท ไชยมนัส เอ็มดีปัจจุบันกำลังจะหมดวาระในวันที่ 16 พ.ย.นี้
..แต่ก็แปลกที่ผลการสรรหายังไม่ออก แต่คนที่ถูกลือว่าเป็นตัวเต็งรอบนี้ เตรียมจัดที่จัดทาง เตรียมข้อมูลเอกสาร รอท่าไว้พร้อมแล้ว
..ขณะที่ธนาคารพัฒนาวิสาหกิจขนาดกลางและขนาดย่อมแห่งประเทศไทย หรือ เอสเอ็มอีแบงก์ ปิดรับสมัครเอ็มดีไปแล้ว มีผู้บริหารระดับรองกรรมการผู้จัดการยื่นใบสมัคร 3 คน คือ สุรชัย กำพลานนท์วัฒน์, อินทิรา โภคปุณยารักษ์ และ คงเดชา ชัยรัตน์ ซึ่งคงเดชาได้ยื่นใบสมัครชิงเก้าอี้เอ็มดี ธอส.ด้วย ส่วนคนนอกได้ยินว่ามี นิวัฒน์ กาญจนภูมินทร์ กรรมการและรักษาการผู้จัดการทั่วไป บรรษัทประกันสินเชื่ออุตสาหกรรมขนาดย่อม (บสย.) ที่ยื่นใบสมัครทั้งที่เอสเอ็มอีแบงก์และ ธอส.ด้วยเช่นกัน และคนนอกอีก 1 คน มาจากสถาบันการเงินเพื่อรายย่อย แต่เชื่อว่างานนี้คนในน่าจะมาแรง
..วกมาที่กุลิศ ในฐานะอธิบดีกรมศุลกากร เครื่องกำลังร้อน เปิดห้องหารือกับบริษัท ฟิลลิป มอร์ริส (ไทยแลนด์) ลิมิเต็ด คาดว่าจะมีการหารือในประเด็นที่เกี่ยวข้องกับอัยการสูงสุดเตรียมสั่งฟ้องบริษัท ฟิลลิป มอร์ริส ในคดีหลีกเลี่ยงภาษีนำเข้ามูลค่า 6.8 หมื่นล้านบาท ในช่วงปลายเดือนนี้
..เห็นมาตรการพีพีพี ฟาสต์แทร็ก จำนวน 5 โครงการ รวมมูลค่าการลงทุน 3.34 แสนล้านบาทแล้ว คาดว่ากว่าจะลงเสาเข็มได้ก็คงปาเข้าไปปีหน้านู้น เพราะกว่าจะผ่านแต่ละขั้นตอนต้องใช้เวลาทั้งนั้น เป็นเรื่องที่น่าติดตามว่าปีหน้ารัฐบาลจะงัดไม้ไหนมากระตุ้นเศรษฐกิจ
..ยังคงเป็นรัฐมนตรีที่พูดน้อย เสียงเบาอย่างคงเส้นคงวา สำหรับ เฮียจิ๋ว อภิศักดิ์ ตันติวรวงศ์ รมว.คลัง ที่ไม่ว่าจะเป็นนักข่าวคลัง หรือนักข่าวที่ทำเนียบ ต่างบ่นอุบว่าไม่ค่อยได้ยินเสียงรัฐมนตรีเลย แถมยังพูดน้อยอีกต่างหาก
..ปลัดคลัง สมชัย สัจจพงษ์ มึนตึ้บ เจอดัชนีความเชื่อมั่นผู้บริโภคของหอการค้าไทยเดือน ต.ค. ระบุว่า คนเชื่อมั่นในเศรษฐกิจมากขึ้น แต่หันไปดูตัวเลขการจัดเก็บภาษีที่ลดลงทุกตัว ทั้งภาษีมูลค่าเพิ่ม ภาษีสรรพสามิต ก็เลยเกิดอาการมึนงงว่า เป็นไปได้ยังไง ว่าแล้วก็ต้องหาคำตอบให้ได้ สรุปแล้วเป็นอย่างไรบอกประชาชนด้วยนะคะ